পুলিশ সদর দফতরের একজন কর্মকর্তা বলেন, ডিবি, র‌্যাবসহ আইন প্রয়োগকারী সংস্থার সব ইউনিটকে আইন মেনে অভিযান চালানোর নির্দেশনা দেয়া আছে। কেউ যদি অপহরণ, গুম, খুন বা আইনবহির্ভূত কাজ করে তাহলে অবশ্যই তার বিরুদ্ধে ব্যবস্থা নেয়া হবে। এক্ষেত্রে সুনির্দিষ্ট অভিযোগ থাকতে হবে। কারও নিখোঁজের সংবাদ পেলে পুলিশ তাকে উদ্ধারে সর্বাত্মক চেষ্টা করে। যারা ফিরে আসেন তারা পুলিশকে প্রয়োজনীয় সহযোগিতা করেন না। তাই গুম বা নিখোঁজের ক্লু মিলছে না। এ কারণে অপহরণকারীদের আইনের আওতায় আনা যাচ্ছে না। এখনও যারা নিখোঁজ আছেন তাদের উদ্ধারে পুলিশের চেষ্টা অব্যাহত আছে। নারায়ণগঞ্জ আড়াইহাজারে ও তুরাগে উদ্ধার করা লাশ দেখে প্রাথমিকভাবে বোঝা গেছে, ঘটনাস্থলে এনে কিংবা অন্যত্র তাদের হত্যা করে লাশগুলো ফেলে রাখা হয়েছে। তাদের খুব কাছ থেকে গুলি করা হয়। গুলি লেগে প্রত্যেকের মাথার মগজ বেরিয়ে এসেছে। কেন, কী কারণে, কারা তাদের হত্যা করেছে, সেটা নিশ্চিত হওয়া যায়নি। সবার পরিচয় পাওয়ার পর সেটা বলা যাবে। মনে হচ্ছে, নির্জন স্থানকে নিরাপদ ভেবে এই ধরনের জোন বেছে নিচ্ছে ঘাতকরা। পেশাদার ঘাতকরাই এই ধরনের ডাম্পিং জোনকে বেছে নিচ্ছে বলে পুলিশ কর্মকর্তার দাবি।